EXPUNERE DE MOTIVE

1.CONTEXTUL PROPUNERII

•Motivele și obiectivele propunerii

Lunile următoare vor fi hotărâtoare pentru a conveni asupra unui sprijin suplimentar. Acest sprijin pe termen scurt va necesita un efort internațional coordonat și o cooperare strânsă între partenerii internaționali. UE este neclintită în ceea ce privește sprijinirea Ucrainei, al cărei viitor este în cadrul Uniunii Europene. Continuarea sprijinului acordat Ucrainei în cadrul unei abordări colective organizate reprezintă o prioritate majoră pentru Uniune.

Asistența macrofinanciară acordată Ucrainei de către Uniune în 2022 a fost generoasă și eficace. Uniunea a angajat împrumuturi în condiții foarte avantajoase în valoare de 7,2 miliarde EUR, printre care o subvenție pentru plata ratei dobânzii, în cadrul pachetelor sale de asistență macrofinanciară excepțională și de urgență, din care 4,2 miliarde EUR au fost deja plătite până la jumătatea lunii octombrie, iar celelalte 3 miliarde EUR urmează să ajungă în Ucraina până la sfârșitul anului. Totuși, până în prezent asistența a fost acordată ad-hoc, pe perioade de câteva luni. Au fost necesare atât o provizionare semnificativă de la bugetul UE, cât și garanții naționale. Din aceste motive, ar trebui avută în vedere o abordare mai structurală și mai eficientă a sprijinului acordat Ucrainei de către Uniune în 2023. Prezenta propunere stabilește un cadru ordonat și sustenabil pentru canalizarea asistenței financiare către Ucraina, care să ofere în același timp suficientă flexibilitate pentru a ajusta sprijinul în funcție de evoluția nevoilor de finanțare ale țării și să pregătească terenul pentru un viitor mecanism de reconstrucție a Ucrainei – „RebuildUkraine”, în conformitate cu Comunicarea din 18 mai 2022 privind „Sprijinirea și reconstrucția Ucrainei” și cu principiile convenite în cadrul Conferinței de la Lugano din iulie 2022 privind reformarea Ucrainei.

Parametrii generali ai sprijinului acordat de Uniune pentru ajutorare și reabilitare ar trebui stabiliți pentru întregul an 2023, pe baza unui cadru stabil. Un sistem unificat și eficient care să asigure cele mai bune condiții de împrumut și să extindă accesul pe piață pentru a primi sprijin sub formă de împrumut prezintă avantaje majore în contextul creșterii costurilor și a ratelor dobânzii.

În acest scop, Comisia propune crearea unui instrument de sprijin pentru Ucraina (asistență macrofinanciară +) pentru 2023. Instrumentul va oferi asistență financiară pe termen scurt sub forma unor împrumuturi în condiții foarte avantajoase, acordate în mod previzibil, continuu, ordonat și prompt pentru finanțarea nevoilor imediate, reabilitarea infrastructurii critice și asigurarea de sprijin inițial în vederea unei reconstrucții postbelice sustenabile, cu scopul de a sprijini Ucraina pe calea integrării europene. UE va subvenționa costurile Ucrainei legate de rata dobânzii, acestea urmând să fie finanțate prin contribuții din partea statelor membre sub formă de venituri alocate externe până la sfârșitul anului 2027. Pentru a asigura acoperirea costurilor cu dobânzile pe toată durata împrumuturilor, după încheierea anului 2027 contribuțiile statelor membre ar trebui să fie reînnoite și să continue sub formă de venituri alocate externe, cu excepția cazului în care vor fi acoperite prin alte mijloace în viitoarele cadre financiare multianuale. În plus, se poate obține sprijin nerambursabil sub forma sumelor provenite din contribuțiile voluntare suplimentare ale statelor membre și din eventualele contribuții ale țărilor și părților terțe.

Nevoile de finanțare ale Ucrainei din viitorul apropiat necesită ca mobilizarea și plata să se facă într-un mod agil și eficient din punctul de vedere al costurilor. Este extrem de important ca această finanțare să fie organizată printr-o singură metodă de finanțare, alături de alte fonduri ale UE, pentru a putea fi satisfăcute simultan mai multe nevoi de politică. Din acest motiv, este necesar să se modifice Regulamentul (UE, Euratom) 2018/1046 astfel încât strategia de finanțare diversificată, pusă în aplicare în prezent pentru împrumuturi în temeiul Deciziei (UE, Euratom) 2020/2053, să devină metoda de referință pentru efectuarea operațiunilor de împrumut.

Pentru a asigura o bază financiară solidă, împrumuturile acordate Ucrainei ar trebui să fie susținute de o garanție din marja de manevră a bugetului UE, care reprezintă fondurile disponibile peste plafonul stabilit pentru plăți în cadrul financiar multianual (CFM), până la limita plafonului resurselor proprii. Acest lucru ar oferi un grad ridicat de protecție și siguranță investitorilor, evitând necesitatea provizionării împrumuturilor sau a instituirii de garanții naționale, fără modificări ale dimensiunii sau plafoanelor CFM. În acest scop este necesară o modificare limitată a Regulamentului (UE, Euratom) 2020/2093, astfel încât datoriile contingente care vor decurge din asistența financiară acordată Ucrainei disponibilă pentru 2023 și 2024 să poată fi tratate în același mod ca asistența financiară acordată statelor membre.

Sprijinul acordat în cadrul instrumentului va fi condiționat de consolidarea suplimentară de către Ucraina a statului de drept, a bunei guvernanțe, a măsurilor antifraudă și anticorupție. Prin urmare, ținând seama de evoluția de pe teren, sprijinul financiar ar trebui să fie încadrat de anumite condiții de politică, orientate din ce în ce mai mult către consolidarea instituțiilor Ucrainei și către pregătirea terenului astfel încât efortul de reconstrucție să fie încununat de succes, precum și către sprijinirea eforturilor depuse de Ucraina pe calea sa europeană.

Viitorul Ucrainei și al cetățenilor săi este într-adevăr în UE. Consiliul European a acordat Ucrainei statutul de țară candidată în iunie 2022. Atât efortul imediat de susținere a rezilienței financiare a Ucrainei, cât și reconstrucția pe termen lung vor necesita expertiza Uniunii, colaborarea cu parteneri internaționali, transparență și monitorizare.